b'\n_START_ARTICLE_\nGreat Bear Rainforest\n_START_SECTION_\nBiologisk mangfold\n_START_PARAGRAPH_\nGreat Bear Rainforest er et villmarksomr\xc3\xa5de med temperert regnskog som omfatter cirka 64 000 km\xc2\xb2 (6,4 millioner haa) og ligger langs stillehavskysten av Britisk Columbia i Canada. Den \xc3\xa5rlige nedb\xc3\xb8rsmengden utgj\xc3\xb8r cirka 3 000 mm) og temperaturen ligger normalt omkring 10\xe2\x80\x9324\xc2\xb0 celsius._NEWLINE_Regnskogen der er blant annet kjent for sine enorme kjempetujaer (Thuja plicata), hemlokktujaer (T. heterophylla), sitkagraner (Picea sitchensis) og douglasgraner (Pseudotsuga menziesii). Nord for Vancouver Island er douglasgrana sjelden, og fra s\xc3\xb8r i Alaskabukta trives kun sitkagrana og hemlokktujaene. I Great Bear Rainforest finnes dessuten et ukjent antall forskjellige moser og lav, samt bregner og andre gr\xc3\xb8nne planter og l\xc3\xb8vtr\xc3\xa6r._NEWLINE_Forskere tror at marint nitrogen utgj\xc3\xb8r en stor del av forklaringen p\xc3\xa5 kjempeveksten, siden den er tilknyttet de lakserike elvene i dette omr\xc3\xa5det. Nitrogenet tilf\xc3\xb8res trolig skogen av fiskende bj\xc3\xb8rner, ulver og andre ville rovdyr, som fanger laks i elvene og bringer den med seg inn i skogen for \xc3\xa5 ete den. Ofte etes kun den mest fettrike delen av fisken, mens resten blir liggende igjen \xc3\xa5 r\xc3\xa5tne. Denne forr\xc3\xa5tnelsen er sv\xc3\xa6rt n\xc3\xa6ringsrik og tilf\xc3\xb8rer grunnen marint nitrogen, som gir skogen maksimale vekstvilk\xc3\xa5r. Douglasgrana kan bli 120 m h\xc3\xb8y og sitkagrana n\xc3\xa6rmere 90 meter i visse deler av dette omr\xc3\xa5det (gjerne i et cirka 100 m bredt belte langs elvebreddene), og kjempetujaene kan leve i opp mot 1\xc2\xa0000 \xc3\xa5r eller mer._NEWLINE_Dette enorme regnskogomr\xc3\xa5det er ogs\xc3\xa5 kjent for sin populasjon av fiskeetende ulv, ulv som har spesialisert seg p\xc3\xa5 \xc3\xa5 fange og ete marin f\xc3\xb8de, som laks, seldyr og fugler med tilknytning til elvene, innsj\xc3\xb8ene og kyststripen. Disse ulvene er ogs\xc3\xa5 kjent for sine usedvanlige sv\xc3\xb8mmeferdigheter, som blant annet gir dem aksess til \xc3\xb8yene langs kysten og i innsj\xc3\xb8ene. Regnskogen er dessuten kjent for sin populasjon av kermodebj\xc3\xb8rner (U. a. kermodei), en underart av svartbj\xc3\xb8rn (Ursus americanus). Omkring hver tiende kermodebj\xc3\xb8rn som blir f\xc3\xb8dt har hvit eller tiln\xc3\xa6rmet hvit pels. Disse hvite bj\xc3\xb8rnen kalles \xc3\xa5ndebj\xc3\xb8rner, men det skyldes ikke albinisme._NEWLINE_Den mest betydningsfulle laksen trekker opp i elvene for \xc3\xa5 gyte fra slutten av august til midt i oktober, og der d\xc3\xb8r den i hundretusenvis n\xc3\xa5r gytingen er over. P\xc3\xa5 veien til gyteplassene blir laksen mat for en rekke rovdyr, b\xc3\xa5de utenfor kysten og oppover i elvene. P\xc3\xa5 denne tiden florerer det av fiskende grizzlybj\xc3\xb8rner og andre arter i og langs elvene der laksen gyter. Andre arter med laks trekker opp i elvene for \xc3\xa5 gyte alt fra april. N\xc3\xa5r laksen s\xc3\xa5 d\xc3\xb8r fungerer det n\xc3\xa6ringsrike laksekj\xc3\xb8ttet som en katalysator for et ukjent antall andre arter i naturen langs elvene.\n_START_SECTION_\nKommersiell hogst\n_START_PARAGRAPH_\nFra slutten av andre verdenskrig og fram mot v\xc3\xa5re dager var omr\xc3\xa5det utsatt for en sv\xc3\xa6rt kontroversiell storskala hogst av gammelskogen. Enkelttr\xc3\xa6r har blitt solgt for s\xc3\xa5 mye som $40 000 per stykk, noe som etter hvert gjorde det \xc3\xb8konomisk forsvarlig med s\xc3\xa5kalt helihogst (hogst av tr\xc3\xa6r som blir fraktet ut med helikopter). Det har blitt argumentert med at denne typen hogst var b\xc3\xa6rekraftig og forsvarlig, men det har m\xc3\xb8tt sterkt motstand fra b\xc3\xa5de lokalbefolkningen (indianerne) og milj\xc3\xb8organisasjonene. Med avtalene som n\xc3\xa5 er inng\xc3\xa5tt har indianerne og milj\xc3\xb8organisasjonene vunnet fram med sine krav, slik at 85 prosent av skogen n\xc3\xa5 er permanent vernet for all storskala kommersiell virksomhet.\n_START_SECTION_\nOmr\xc3\xa5devern\n_START_PARAGRAPH_\nI Great Bear Rainforest tr\xc3\xa5dte de f\xc3\xb8rste vernetiltakene i kraft i 2006 (anerkjent i 2011). Senere ble 2,1 millioner ha skog totalvernet fra den 31. mars 2009. I tillegg ble 700\xc2\xa0000 ha delvis vernet mot snauhogst. Avtalen er kjent som Protected Areas of British Columbia Act (BC Park Act). Avtalen skal i hovedsak sikre et gjensidig samarbeid om vernet av nasjonalparken og en b\xc3\xa6rekraftig utnyttelse av ressursene som m\xc3\xa5tte finnes der, samtidig som det biologiske mangfoldet og rekreasjonsverdien opprettholdes og industriell utvikling og storskala kommersiell drift forbys._NEWLINE_Avtalen ble ytterligere utvidet fra 1. februar 2016, slik at cirka 85 prosent (3,1 millioner ha) n\xc3\xa5 er permanent vernet for t\xc3\xb8mmerhogst. Avtalen er inng\xc3\xa5tt mellom myndighetene og kystindianerne (first nations) i omr\xc3\xa5det, etter at forhandlinger har p\xc3\xa5g\xc3\xa5tt i mer enn 20 \xc3\xa5r. For indianerne betyr dette mer makt til selv \xc3\xa5 bestemme over disse tradisjonelle omr\xc3\xa5dene.'